**doar viaţa**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

copilul meu

cine m-a uitat în trupul acesta

obosit

şi bătrân?

sunt o păsăre fără cer

fără aripi

priveşte

toate străzile

pe care le cutreier inutil

sunt pline de tine

puştiul blond

puţin creţ eşti tu

te purtam la grădiniţă pe umeri

iar tu râdeai

râdeai

cântam amândoi ceva despre elefanţi

şi lumea se adăpa

cu iubire privindu-ne

poate puţin invidioasă

băiatul şaten

cu ochii cât luna eşti tot tu

aveai 12 ani

şi încă îmi spuneai

de zece

de o sută de ori pe zi

te iubesc

tati

adolescentul

care m-a izbit furios dar

neîntâmplător

răutăcios

aduce nu-i aşa

cu tine

când erai prin liceu

eu rămăsesem deja în urmă

repetent la speranţă

să nu te-ntristezi

dacă mă auzi

acum nu te mai găsesc

de întuneric

oraşul a plecat în dormitoare

mi-e puţin greu noaptea

de singurătate

şi foame

băncile din parc sunt prea tari

pentru spatele meu

dar spune-mi despre tine

cum eşti

stelele cu care eu mă învelesc

sunt tot atât de aproape de tine?

mai ştii ce frică ţi-era

să respiri fără mine?

mă ţineai captiv în inima ta

şi călăream inorogi prin Orion

prin Andromeda...

să mă ierţi

dragul meu

pentru neînălţimea mea

casa mi-a fost mult prea mică şi ea

pentru visele tale uriaşe

să nu fii supărat

de tristeţea mea

eu pot să evadez din mine

oriunde

oricum

măcar atât mai pot face singur

eşti fericit?

cântecul cu elefanţi ţi-l mai aminteşti?

e târziu acum pentru toate

şi poate te plictisesc

noapte bună

înger al meu

şi al nimănui altcuiva

dacă mâine voi mai fi pe aici

te voi regăsi pe străzile copilăriei tale

şi mai povestim